[Video] Eerder ŉ Cheetah as ŉ Bul, sê eerlike 11-jarige‘n Skermskoot uit die video ŉ 11-jarige seun van Pretoria maak opslae nadat hy vandeesweek tydens ŉ Blou Bul-rugbyfees op Loftus Versveld prontuit sy ondersteuning vir die Cheetah-span op die tuisveld van die Blou Bulle voor ŉ skare van duisende verklaar het. Roux Heyns, die seun wat as die speler van die wedstryd in ŉ voorwedstryd gekroon is, het in antwoord op die vraag van ŉ onderhoudvoerder of hy eendag as Blou Bul op die einste veld sal wil uitdraf, prontuit “nee” geantwoord. “Nie rêrig nie, oom,” was sy antwoord. “Ek sal as Cheetah op die veld wil uitdraf!” Roux se pa, GF, het aan Maroela Media gesê sy seun was nog altyd baie eerlik en reguit. “Hy kan nie sommer ŉ leuen vertel nie; selfs nie eers ŉ witleuentjie nie, al is dit ten koste van homself. Dit maak die hele saak so snaaks, want volwassenes het nooit as te nimmer verwag dat ŉ jong seuntjie sal sê hy wil nié ŉ Bul wees nie.” Hy sê Roux wil in dié stadium eerder gaan studeer as om eendag rugby te speel. GF is self ŉ kranige Cheetah-ondersteuner en hy vertel al drie sy seuns se gunstelingspan kom waarskynlikheid van binne die gesin se huis. “Ons kom van die Vrystaat, voor ons hierheen verhuis het. Vandaar ons lojaliteit aan die span.” Intussen het Kobus le Roux, hoof van bemarking vir die Cheetahs, gesê dié span waardeer klein Roux se ondersteuning en wil hom bederf met gratis kaartjies vir hom en sy gesin vir die Cheetahs se volgende wedstryd op Loftus in April. “Ons gaan ook sy gunstelingspeler kry om vir hom ŉ bal en ŉ trui te oorhandig; alles net omdat hy vir die regte span skree,” het hy bygevoeg.